2011. aasta snuukri maailmameistrivõistlused
2011. aasta snuukri maailmameistrivõistlused (2011 Betfred.com World Snooker Championship) olid 74. maailmameistrivõistlused snuukris, mis toimusid Inglismaal Sheffieldis 16. aprillist 2. maini 2011. Võistluspaigaks oli Crucible Theatre, kus maailmameistrivõistlusi on peetud alates 1977. aastast. Maailmameistritiitlit kaitses Neil Robertson, kes kaotas avaringis hilisemale finalistile Judd Trumpile 8:10. Maailmameistriks tuli neljandat korda John Higgins, kes alistas tasavägises finaalmängus Trumpi 18:15. Kohtumist on peetud üheks paremaks ja meeldejäävamaks finaaliks alates 1994. aasta maailmameistrivõistlustest, kui Stephen Hendry võitis Jimmy White'i 18:17. Võitja auhind oli 250 000 naelsterlingit.